Հովտաշուշաններ (Ֆաբերժեի ձու)

«Հովտաշուշաններ» (), ոսկերչական ձու, որը դարձավ Ֆաբերժեի 52 զատկական ձվերից մեկը՝ պատրաստված Կարլ Ֆաբերժեի ընկերությունում Ռուսաստանի կայսերական ընտանիքի համար։ Այն ստեղծվել է 1898 թվականին Նիկոլայ II կայսեր պատվերով։ Ոսկերչական ձուն Նիկոլայը Զատկի տոնին նվիրել է կնոջը՝ կայսրուհի Ալեքսանդրա Ֆեոդորովնային։

Այսօր «Հովտաշուշաններ» կայսերական ոսկերչական ձուն պահպանվում և ցուցադրվում է Ֆաբերժեի թանգարանում (Նարիշկինների և Շուվալովների պալատ, Սանկտ Պետերբուրգ, Ռուսաստան)։

Դիզայն 
«Հովտաշուշաններ» ոսկերչական ձուն պատրաստված է մոդեռն ոճով։ Բուն ձուն պատրաստված է կիսաթափանցիկ վարդագույն էմալով՝ գիլյոշինային մակերևույթով։ Գոտևորված է օղակաձև ադամանդակուռ շերտագծերով։ Ձուն տեղադրված է ոսկյա չորս ոտքերի վրա։ Ոտքերի վրա նույնպես ադամանդներ կան։ Ոսկերչական ձուն ամբողջովին պատված է կանաչ էմալով, ոսկով և մարգարիտներով պատրաստված հովտաշուշաններով։ Այդ ծաղիկները Ալեքսանդրայի ամենասիրելի ծաղիկներ են եղել և խորհրդանշում են մաքրությունը, երիտասարդությունն ու անմեղությունը։ Ծաղկաթերթիկներին ադամանդներ են տեղադրված, որոնք ցողի տեսք տալու համար են արվել։ Գագաթը պսակված է կայսերական ադամանդակուռ թագի  կրկնօրինակով, որի ամանածայրին տեղադրված է սուտակ։

Անակնկալ 
«Հովտաշուշաններ» ոսկերչական ձվի կողքին տեղադրված հատուկ մեծ մարգարիտը պտտելիս գագաթային մասից, որտեղ կայսերական ադամանդակուռ թագն է, դուրս է գալիս երեք մեդալիոն։ Ամենաբարձր մեդալիոնի վրա Նիկոլայ II-ի մանրանկարն է, իսկ մյուս երկուսը կայսեր ավագ դուստրերի՝ Օլգայի և Տատյանայի նկարներ են։

Պատմություն 
Նիկոլայ II կայսրը ձուն կնոջը՝ Ալեքսանդրա Ֆեոդորովնային նվիրել 1898 թվականի Զատկի տոնին։ Ձվի գինն արժեցել է 6700 ռուբլի։

1917 թվականի Ռուսական հեղափոխության ժամանակ հեղափոխականները հափշտակեցին կայսերական ձվերի հավաքածուն և ուղարկեցին Կրեմլի զինապալատ։

1927 թվականին ձուն վաճառում են Էմանուել Սնոումանին։ 1935-ից 1948 թվականներն ընկած ժամանակահատվածում «Հովտաշուշաններ» ոսկերչական ձուն պատկանել է Չարլզ Փարսոնսին, իսկ հետո կրկին հայտնվել Սնոումանի մոտ։ 1978 թվականին ձուն ձեռք է բերում Ֆորբսը։ 2004 թվականին Նյու Յորքի Սոթբիս աճուրդի տունը ձուն վաճառում է Վիկտոր Վեկսելբերգին։ Այսօր էլ այն պատկանում է Վեկսելբերգի ֆոնդին և մշտական ցուցադրության մեջ է Ֆաբերժեի թանգարանում։

Տես նաև 
 Ֆաբերժեի ձվեր

Ծանոթագրություններ

Արտաքին հղումներ 
 На сайте музея 
 http://www.rusempire.ru/faberzhe/yaytso-landyshi.html
 https://web.archive.org/web/20120524055905/http://www.mieks.com/faberge-en/1898-2-Lilies-of-the-Valley-Egg.htm
 http://faberge.ho.ua/jajco_lilija_doliny_1898.html

Ոսկերչություն
Ռուսաստանի պատմություն
Վեկսելբերգի հավաքածու
1898 աշխատություններ
Ֆաբերժեի ձվեր
Ֆաբերժե